CCP ยกเลิก “ปันผล” หลังเลื่อนประชุมผถห.หนี “โควิด-19”
CCP ยกเลิก “ปันผล” หลังเลื่อนประชุมผถห.หนี “โควิด-19”
20 เม.ย. 2563

นายอาทิตย์ ทีปกรสุขเกษม กรรมการผู้จัดการ บริษัท ผลิตภัณฑ์คอนกรีตชลบุรี จำกัด (มหาชน) หรือ CCP เปิดเผยว่า ที่ประชุมคณะกรรมการบริษัท มีมติอนุมัติเลื่อนวันและวาระการประชุมออกไปอย่างไม่มีกำหนด จากเดิมกำหนดจัดวันที่ 28 เมษายน 2563 เวลา 10.00 น. ณ  บ่อทอง โรงแรมชลอินเตอร์ ถนนสุขุมวิท ตำบลบางปลาสร้อย อำเภอเมืองชลบุรี จังหวัดชลบุรี
นอกจากนี้ ยังมีมติอนุมัติให้ยกเลิกวาระการเสนอจ่ายเงินปันผลประจำปี 2562 ยกเลิกวันกำหนดรายชื่อผู้ถือหุ้นที่มีสิทธิในการรับเงินปันผล  ซึ่งเดิมกำหนดไว้เป็นวันที่ 12 พฤษภาคม 2563 และยกเลิกกำหนดวันจ่ายเงินปันผลประจำปี 2562 ซึ่งเดิมกำหนดไว้เป็นวันที่ 28 พฤษภาคม 2563
โดยคณะกรรมการบริษัทจะพิจารณากำหนดวันประชุมและระเบียบวาระการประชุมสามัญผู้ถือหุ้น ประจำปี 2563 รวมทั้งพิจารณากำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นประจำปี 2563 (Record Date)  ทางบริษัทจะพิจารณาในการประชุมช่วงเดือน พฤษภาคม 2563 อีกครั้ง เนื่องจากหากสถานการณ์ไวรัสมีความยืดเยื้ออาจส่งผลกระทบต่อการดำเนินของบริษัทในอนาคต จึงได้พิจารณาให้บริษัทสำรองกระแสเงินสดไว้เพื่อใช้เป็นเงินทุนหมุนเวียน
“สถานการณ์การแพร่ระบาดของเชื้อไวรัสโคโรนา (“COVID-19”) ในประเทศไทยมีความรุนแรงขึ้นอย่างต่อเนื่อง ประกอบกับรัฐบาลได้ประกาศสถานการณ์ฉุกเฉินและขอความร่วมมือจากภาคเอกชนให้พิจารณาความจำเป็นในการจัดกิจกรรมที่มีลักษณะเป็นการรวมกลุ่มกันของคนหมู่มาก ซึ่งมีความเสี่ยงที่จะทำให้การแพร่ระบาดเกิดขึ้นและกระจายสู่บุคคลทั่วไปโดยง่าย บริษัทตระหนักถึงความรุนแรงของสถานการณ์ที่เกิดขึ้น ดังนั้น เพื่อความปลอดภัยของท่านผู้ถือหุ้นและทีมงานทุกฝ่ายที่จะเข้าร่วมประชุม จึงเห็นสมควรให้เลื่อนการประชุมออกไปก่อน” นายอาทิตย์ กล่าว
อย่างไรก็ตาม การเลื่อนการประชุมดังกล่าวไม่ส่งผลต่อการดำเนินงานของบริษัทอย่างมีนัยสำคัญ อีกทั้ง ในระยะเวลาอันสั้นนี้ การแพร่ระบาดยังไม่ส่งผลกระทบกับการดำเนินงาน เนื่องจากความต้องการใช้คอนกรีตยังมีแนวโน้มดี โดยเฉพาะดีมานด์จากการลงทุน EEC  และบริษัทยังคงเดินหน้าตามแผนธุรกิจ ติดตามสถานการณ์ เฝ้าระวังผลกระทบต่างๆ อย่างใกล้ชิด โดยพิจารณาประกาศจากกรมควบคุมโรค กระทรวงสาธารณสุข และมาตรการอื่นใดของภาครัฐเป็นสำคัญ เพื่อรับมือป้องกันและปรับแผนการดำเนินงานให้เหมาะสมกับสถานการณ์ต่อไป